Miguela Xuereb .td_uid_2_602e428675fc9_rand.td-a-rec-img{text-align:left}.td_uid_2_602e428675fc9_rand.td-a-rec-img img{margin:0 auto 0 0} Jinsab online għall-konsultazzjoni pubblika d-dokument 'Politika Lingwistika għas-Snin tal-Primarja.' Dan tħabbar mill-Ministru għall-Edukazzjoni Justyne Caruana li fi stqarrija spjegat kif id-dokument tal-politika għas-snin tal-iskola primarja jkompli fejn ħalliet il-pubblikazzjoni tal-Politika Lingwistika għas-Snin Bikrin fl-2016. Din il-politika lingwistika hi mfassla mill-Kumitat tal-Politika Lingwistika fl-Edukazzjoni fi ħdan il-Ministeru għall-Edukazzjoni u tippromwovi l-użu tal-medjazzjoni lingwistika u t-translingwiżmu bħala mezz biex jissaħħaħ l-użu tal-lingwi fis-sitwazzjoni attwali tal-iskejjel lokali, fejn il-klassijiet qegħdin dejjem isiru aktar multilingwi. Il-Ministru Caruana qalet li dan id-dokument ta' politika tfassal biex joffri direzzjoni u appoġġ fl-użu tal-lingwi fil-kurrikulu u t-tagħlim tal-lingwi fis-snin li jsegwu s-snin bikrin, jiġifieri fil-primarja. Il-Ministru qalet li hi temmen li l-politika li għandha titħaddan hija waħda ta' multilingwiżmu, politika li tagħti importanza lill-Malti u l-Ingliż, kif ukoll lil lingwi oħra. Semmiet kif it-tagħlim tal-lingwi barranin huwa meħtieġ fid-dawl tal-bidliet li qed iseħħu fis-settur edukattiv u fis-suq tax-xogħol kif ukoll minħabba l-mobbiltà li qiegħda dejjem tiżdied minn pajjiż għal ieħor, liema pajjiżi jiffavorixxu ċittadini li jkunu kapaċi jitkellmu b'żewġ lingwi jew aktar. X'jippreżenta dan id-dokument? Id-dokument jippreżenta l-kunċett ta' tfal, ġenituri u edukaturi protagonisti fit-tagħlim tal-lingwi, fis-sens li dawn jingħataw is-setgħa jieħdu deċiżjonijiet infurmati dwar il-promozzjoni tal-multilingwiżmu fid-dar fejn joqogħdu u fl-ambjenti edukattivi li jkunu fihom. Minn naħa l-oħra l-familji, l-iskejjel, u l-media huma mistiedna jrawmu atitudni pożittiva lejn il-Malti, l-Ingliż, u lingwi oħra, u biex jappoġġjaw il-politiki u l-prattiki edukattivi tal-lingwa ħalli b'hekk tixtered id-diversità lingwistika. Il-Ministeru tal-Edukazzjoni sostna li t-tfal għandhom jingħataw appoġġ biex ikunu jistgħu jieħdu sehem f'attivitajiet li jippromwovu l-użu tal-lingwi u fl-iskejjel l-għalliema għandhom jadottaw strateġiji ta' medjazzjoni lingwistika biex jissodisfaw il-ħtiġijiet edukattivi ta' studenti bi sfondi lingwistiċi differenti. Il-Ministru Justyne Caruana spjegat li permezz ta' dan id-dokument ta' konsultazzjoni, il-ministeru jixtieq ikun jaf ir-rispons tal-pubbliku dwar din il-politika kif ukoll l-opinjoni pubblika. Għalhekk il-pubbliku huwa mitlub jara d-dokument u jibgħat ir-rispons u l-kummenti tiegħu lil lara.ann.vella@ilearn.edu.mt sat-30 ta' Ġunju, 2021. Id-dokument jista' jitniżżel minn hawn: https://meae.gov.mt/mt/Public_Consultations/MEDE/Pages/Consultations/IlPolitikaLingwistikaghasSnintalPrimarjafMaltauGhawdexi.aspx Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_602e42867627b_rand.td-a-rec-img{text-align:left}.td_uid_3_602e42867627b_rand.td-a-rec-img img{margin:0 auto 0 0}